Nihi fuu tsɔɔ a juɛmi ngɛ munyu nɛ ɔ he. Se pi nɔ́ nɛ a de ɔ tsuo nɛ maa ye bua mo. Kaa nɔ hyɛmi nɔ́ ɔ, eko ɔ, nɔ ko ma de mo ke o ko fo ya aloo o ko ye aywilɛho tsɔ. Ni kpahi hu ma de mo ke, mo fo bɔ nɛ o ma nyɛ loo mo fo ya nɛ dɔdɔɛ ɔ nɛ je o mi. Se Baiblo ɔ tsɔɔ nɔ́ nɛ hi pe kulaa nɛ o ma nyɛ maa pee. Níhi a mi hlami hu tsɔɔ kaa nɔ́ nɛ Baiblo ɔ de ɔ ji anɔkuale.
Ngɛ ma komɛ a nɔ ɔ, a deɔ ke nyumu fo we ya. Se anɛ e sa kaa e pee mo zo kaa o ma fo ya ngɛ nihi a hɛ mi lo? Dɔkitahi tsɔɔ kaa behi fuu ɔ, ke nɔ ko ngɛ e suɔlɔ ko gbenɔ he aywilɛho yee ɔ, e foɔ ya. Ke o ngɛ aywilɛho yee nɛ o fo ya a, bɔɔbɔɔbɔɔ ɔ, dɔdɔɛ ɔ nya maa ba si. Se ke o fo we ya a, e ma nyɛ maa ye mo awi. Baiblo ɔ tsɔɔ we kaa e sɛ nɛ nyumu nɛ fo ya. Mo susu nɔ́ nɛ Yesu pee be ko ɔ he nɛ o hyɛ. Benɛ Yesu huɛ Lazaro gbo ɔ, e ngɛ mi kaa e ngɛ he wami nɛ e kɛ ma tle Lazaro si mohu lɛɛ, se e fo ya ngɛ nihi a hɛ mi nɛ e pee we lɛ zo!
Ke o suɔlɔ ko gbo tlukaa, nɛ o ngɛ aywilɛho yee ɔ, o mi mi ma nyɛ ma fu po. Níhi fuu ngɛ nɛ ma nyɛ ma ha nɛ o mi mi ma fu. Kaa nɔ hyɛmi nɔ́ ɔ, ke nɔ ko nɛ o buu lɛ wawɛɛ tu munyu ko nɛ sɛ ɔ, e ma nyɛ maa wo o mi mi la. Nyumu ko nɛ e ngɛ South Africa nɛ a tsɛɛ lɛ ke Mike ɔ de ke: "Benɛ ye papaa gbo ɔ, i ye jeha 14 pɛ. Anglikan osɔfo ko de ngɛ ye papaa ya a sisi ke, Mawu hia nimli kpakpahi ngɛ hiɔwe, enɛ ɔ he ɔ, e ba ngɔɔ mɛ mla. * Enɛ ɔ wo ye mi mi la wawɛɛ ejakaa wa hia wa papaa yemi kɛ buami nitsɛ. Amlɔ nɛ ɔ, i ye jeha 63, se loloolo ɔ, nɔ́ nɛ e de ɔ dɔɔ mi."
Nɛ ke o ngɛ o he piae hu nɛɛ? Be komɛ ɔ, ke nɔ ko gbo tlukaa a, nɔ nɛ ngɛ aywilɛho yee ɔ deɔ ke, 'Kaa i pee kikɛ ɔ jinɛ e ko gbo we.' Aloo eko ɔ, o kɛ nɔ ɔ sã nya loko e gbo. Enɛ ɔ ma nyɛ ma ha nɛ o pia o he wawɛɛ.
Ke o mi mi fu o he, aloo o ngɛ o he piae kaa nɔ́ ko nɛ o pee he je nɛ nɔ ɔ gbo ɔ, e sa nɛ o bɔ mɔde nɛ o je jamɛ a susumi ɔ ngɛ o mi. O ma nyɛ nɛ o kɛ o huɛ kpakpa ko nɛ sɛɛ he ní. E maa ye bua mo konɛ o na kaa pi mo pɛ nɛ e peeɔ mo jã. Baiblo ɔ de ke: 'Huɛmɛ suɔ a he be tsuaa be, haomi be mi tete po a si we a sibi.'
Yehowa Mawu nɛ ji wa Bɔlɔ ɔ ji Huɛ nɛ pe kulaa nɛ o ma nyɛ ma ná. Moo sɔle nɛ o de Yehowa o nyagba amɛ tsuo ejakaa 'lɛ nɛ e hyɛɛ o nɔ.' (1 Petro 5:7) Mawu wo si kaa nihi nɛ a peeɔ jã a, "Mawu he jɔmi nɛ pã adesa juɛmi tsuo" ɔ maa to a tsui nɔ nine. (Filipi Bi 4:6, 7) Moo ngmɛ Mawu blɔ nɛ e ngɔ e Munyu nɛ woɔ nɔ bua a kɛ ye bua mo. Moo ngma ngmamihi nɛ woɔ nɔ bua a kɛ fɔ si. (Hyɛ daka nɛ ngɛ sisi ɔ.) O ma nyɛ maa ngɔ ngmami ɔmɛ ekomɛ kɛ wo o yi mi. Ke o nyɛ we nɛ o hwɔ mahe nyɔ mi po ɔ, jamɛ a ngmami ɔmɛ a he nɛ o ma susu ɔ maa ye bua mo.
Lingmi nɛ ɔ, nyumu ko nɛ e ye jeha 40 nɛ a tsɛɛ lɛ Jack yo ná kansa nɛ e gbo. Jack tsɔɔ kaa be komɛ ɔ, e hɛ jaa ngɛ e yo ɔ he wawɛɛ. Se e na kaa sɔlemi yeɔ bua lɛ. E de ke: "Ke i sɔle ɔ, e haa nɛ i naa kaa Yehowa piɛɛ ye he. Ke ye hɛ tsɛ nyɔ mi ɔ, i nyɛ we mahe hwɔmi hu. Ke e ba jã a, i kaneɔ bua womi munyuhi ngɛ Ngmami ɔ mi, nɛ i pueɔ ye yi mi tɛ ngɛ he. Lɔ ɔ se ɔ, i deɔ Yehowa nɔ́ nɛ ngɛ ye tsui mi. Ke i pee jã a, ye tsui nɔɔ ye mi, ye he mi jɔɔ mi, nɛ i nyɛɛ nɛ i hwɔɔ mahe saminya."
Yiheyo ko nɛ a tsɛɛ lɛ Vanessa hu tsɔɔ bɔ nɛ sɔlemi ye bua lɛ ha. Vanessa yayo ba nu hiɔ nɛ e gbo. Vanessa de ke: "Ke i kɛ si fɔfɔɛhi nɛ a mi wa kpe ɔ, i tsɛɛ Mawu nɛ i foɔ ya. Yehowa buɔ mi tue, nɛ e haa mi he wami nɛ ma kɛ da haomi ɔ nya."
Ga woli komɛ tsɔɔ kaa nihi nɛ a yeɔ aywilɛho wawɛɛ ɔ ma nyɛ maa ye bua ni kpahi loo a ngɔ a be kɛ ye bua nihi ngɛ a kpɔ ɔ mi konɛ a ná bua jɔmi. Enɛ ɔ ma ha nɛ aywilɛho ɔ nya maa ba si. (Bɔfo Ɔmɛ A Ní Tsumi 20:35) Kristofohi komɛ nɛ a suɔli gbo ɔ bɔ mɔde kaa a maa ye bua nihi mohu. Jã nɛ a pee ɔ wo a bua.